Zuma kan nie ‘in tronk sit’ tot aansoek afgehandel isOudpres. Jacob Zuma se dringende aansoek word aanlyn aangehoor. (Foto: Emmanuel Croset/AFP) Oudpres. Jacob Zuma se regspan het weereens Dinsdag aangevoer dat die hof se besluit om hom tronk toe te stuur, ongrondwetlik is en gesê dit is onregverdig dat Zuma in die tronk sit terwyl hy wag vir die hof om te besluit of die uitspraak omgekeer moet word. Zuma se dringende aansoek om die lasbrief vir sy inhegtenisneming ter syde te laat stel, hangende sy aansoek vir die herroeping van sy vonnis in die Konstitusionele Hof, het Dinsdag kort na 12:00 in die hooggeregshof in Pietermaritzburg begin. Adv. Dali Mpofu SC, namens Zuma, het bevraagteken waarom die kommissie na staatskaping, adjunkhoofregter Raymond Zondo, die kommissievoorsitter, asook die Helen Suzman-stigting die aansoek teenstaan, terwyl die polisie en die minister van polisie reeds aangedui het dat hulle dit nié doen nie. Hy het eersgenoemde drie partye as ongenooid en bemoeisiek by die saak bestempel en gesê hulle het eintlik niks met die verrigtinge te doen nie. “Teenkanting wat gegrond is op wraaksug om te sien dat Zuma vandag of môre gestraf word, is onvanpas om die minste te sê,” het Mpofu aangevoer. Volgens hom is Zuma geen vlugrisiko nie en word hy deur die polisie bewaak. Hy het ook aan die hof gesê die kwessie het verstaanbaar heelwat belangstelling onder mense veroorsaak, gegewe die feit dat ŉ oudpresident betrokke is. Regter Bhekisisa Mnguni het vandag verskeie vrae gehad oor of die hooggeregshof die jurisdiksie het om oor die kwessie te besluit – gesag wat Mpofu volhou die hooggeregshof wel het. Mnguni wou ook weet waarom Zuma nie die Konstitusionele Hof direk genader het nie, veral omdat die hof ieder geval Maandag sy aansoek vir die herroeping van die vonnis aanhoor. Mpofu het aangevoer net omdat nog ŉ hof jurisdiksie oor ŉ saak het – soos die Konstitusionele Hof – beteken nie dat ŉ applikant nie ŉ ander hof kan nader nie. “Die enigste is vraag is of jy jurisdiksie het,” het Mpofu aan die hof gesê. Hy voer voorts aan die bevel wat oorspronklik tot Zuma se tronkstraf gelei het, is ongrondwetlik en hou voet by stuk dat die tronkstraf sonder ŉ verhoor vir Zuma opgelê is. Mpofu het aan die hof gevra of Zuma in die tronk moet sit tot sy aansoek in die Konstitusionele Hof afgehandel word en dan daarna, as die besluit herroep word, te sê “oeps, nou moet hy vrygelaat word”. Adv. Tembeka Ngcukaitobi SC, namens die kommissie na staatskaping en adjunkhoofregter Raymond Zondo, het aan die hof gesê daar is ŉ voorgesette verpligting op Zuma om aan die hofbevel gehoor te gee en dat dit nie deur die huidige aansoek opgeskort is nie. “Sedert Sondag was Zuma in ŉ voortgesette verbreking van die huidige bevel,” voer Ngcukaitobi aan. Ngcukaitobi sê hy is nie in die hof om oor die optrede van die polisie te praat nie, maar dat “Zuma aan die ander kant, op sy eie, letterlik die reg in eie hande geneem het. Dít op sigself behoort rede te wees om die aansoek van die hand te wys.” Die verrigtinge sal na ŉ kort verdaging voortgesit word.